Document ID: 32013R0545

REGULAMENTUL (UE) NR. 545/2013 AL COMISIEI
din 14 iunie 2013
de modificare a anexei I la Regulamentul (CE) nr. 1334/2008 al Parlamentului European și al Consiliului în ceea ce privește substanța aromatizantă 3-acetil-2,5-dimetiltiofen
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1334/2008 al Parlamentului European și al Consiliului din 16 decembrie 2008 privind aromele și anumite ingrediente alimentare cu proprietăți aromatizante destinate utilizării în și pe produsele alimentare și de modificare a Regulamentului (CEE) nr. 1601/91 al Consiliului, a Regulamentelor (CE) nr. 2232/96 și (CE) nr. 110/2008 și a Directivei 2000/13/CE (1), în special articolul 11 alineatul (3),
având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (6),
întrucât:
(1)
Prin Regulamentul de punere în aplicare (UE) nr. 872/2012 al Comisiei (3), a fost adoptată o listă cu substanțe aromatizante, care a fost introdusă în partea A din anexa I la Regulamentul (CE) nr. 1334/2008.
(2)
Această listă poate fi actualizată în conformitate cu procedura comună la care se face referire în Regulamentul (CE) nr. 1331/2008, fie la inițiativa Comisiei, fie în urma unei cereri depuse de către un stat membru sau de către o parte interesată.
(3)
Substanța aromatizantă 3-acetil-2,5-dimetiltiofen (nr. FL 15.024) este inclusă în listă ca substanță aromatizantă în curs de evaluare pentru care trebuie prezentate date științifice suplimentare. Datele suplimentare au fost prezentate de către solicitant.
(4)
Autoritatea Europeană pentru Siguranța Alimentară a evaluat datele prezentate și, la data de 15 mai 2013, a concluzionat că 3-acetil-2,5-dimetiltiofenul este mutagen atât in vitro, cât și in vivo și că, prin urmare, utilizarea sa ca substanță aromatizantă ridică o problemă legată de siguranță (4).
(5)
În consecință, utilizarea substanței 3-acetil-2,5-dimetiltiofen nu respectă condițiile generale de utilizare a aromelor menționate la articolul 4 litera (a) din Regulamentul (CE) nr. 1334/2008. Prin urmare, această substanță ar trebui să fie eliminată de pe listă fără întârziere, în scopul protecției sănătății umane.
(6)
Comisia ar trebui să utilizeze procedura de urgență pentru eliminarea de pe lista Uniunii a unei substanțe care ridică o problemă legată de siguranță.
(7)
În conformitate cu articolul 30 din Regulamentul (CE) nr. 1334/2008, substanțele aromatizante neincluse pe lista Uniunii pot fi introduse pe piață ca atare și utilizate în sau pe produsele alimentare până la 22 octombrie 2014. Această perioadă de tranziție nu ar trebui să se aplice substanței 3-acetil-2,5-dimetiltiofen.
(8)
Având în vedere că 3-acetil-2,5-dimetiltiofenul a înregistrat o utilizare foarte restrânsă și niveluri scăzute ale cantităților totale anuale adăugate în produsele alimentare în Uniunea Europeană, prezența sa în produsele alimentare nu ridică probleme imediate legate de siguranță. Prin urmare, având în vedere și unele considerente tehnice și economice, ar trebui să fie stabilite perioade de tranziție pentru produsele alimentare care conțin substanța aromatizantă 3-acetil-2,5-dimetiltiofen și care au fost introduse pe piață sau expediate către Uniune din țări terțe înainte de data intrării în vigoare a prezentului regulament.
(9)
Prin urmare, Regulamentul (CE) nr. 1334/2008 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Partea A din anexa I la Regulamentul (CE) nr. 1334/2008 se modifică în conformitate cu anexa la prezentul regulament.
Articolul 2
(1) Sunt interzise introducerea pe piață a 3-acetil-2,5-dimetiltiofen ca substanță aromatizantă și utilizarea substanței respective în sau pe produsele alimentare.
(2) Este interzisă introducerea pe piață a produselor alimentare care conțin substanța aromatizantă 3-acetil-2,5-dimetiltiofen.
(3) Este interzis importul de 3-acetil-2,5-dimetiltiofen ca substanță aromatizantă, precum și de produse alimentare care conțin substanța aromatizantă 3-acetil-2,5-dimetiltiofen.
Articolul 3
(1) Prin derogare de la articolul 2 alineatul (2), produsele alimentare care conțin substanța aromatizantă 3-acetil-2,5-dimetiltiofen și care au fost introduse legal pe piață înainte de data intrării în vigoare a prezentului regulament pot fi comercializate până la data expirării sau până la încheierea perioadei minime de valabilitate.
(2) Articolul 2 nu se aplică transporturilor de produse alimentare care conțin substanța aromatizantă 3-acetil-2,5-dimetiltiofen, în cazul în care importatorul acestor produse alimentare poate demonstra că acestea au fost expediate din țara terță respectivă și că se aflau în drum spre Uniune înainte de data intrării în vigoare a prezentului regulament.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iunie 2013.

Labels: 0
3
17